“ดาวโจนส์” ร่วงกว่า 400 จุด รับแรงขายหุ้น “เทคโนโลยี” หลัง “สแนป” เปิดงบต่ำคาด
“ดัชนีดาวโจนส์” ร่วงกว่า 400 จุด หลัง “สแนป” ยอมรับว่าผลประกอบการจะพลาดเป้า กดดันราคาหุ้นสแนปและหุ้นเทคโนโลยีรายอื่นๆ ปรับตัวลดลง
“ดัชนีดาวโจนส์” ร่วงกว่า 400 จุด หลัง “สแนป” ยอมรับว่าผลประกอบการจะพลาดเป้า กดดันราคาหุ้นสแนปและหุ้นเทคโนโลยีรายอื่นๆ ปรับตัวลดลง
24 พ.ค. 2565

ผู้สื่อข่าวรายงานว่า ดัชนีดาวโจนส์ร่วงลงอย่างต่อเนื่องในวันนี้ ล่าสุดดิ่งลงกว่า 400 จุด หลังจากพุ่งขึ้นวานนี้ขานรับ ประธานาธิบดีโจ ไบเดนส่งสัญญาณยุติการทำสงครามการค้ากับจีน
โดย ณ เวลา 21.25 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 31,467.40 จุด ลบ 412.84 จุด หรือ 1.29% ขณะที่ดัชนี S&amp;P 500 ร่วงลง 2.21% และดัชนี Nasdaq ดิ่งลง 3.55%
ด้านบริษัท สแนป ซึ่งเป็นเจ้าของแอปพลิเคชันสแนปแชท (Snapchat) ระบุว่า บริษัทอาจไม่สามารถทำกำไรและรายได้ตามเป้าหมาย
ขณะที่ นายอีแวน สปีเกล ประธานเจ้าหน้าที่บริหารของบริษัทสแนป เปิดเผยว่า บริษัทอาจพลาดเป้าหมายทั้งในด้านรายได้และกำไรในไตรมาสปัจจุบัน พร้อมกับเตือนว่าทางบริษัทอาจชะลอการจ้างงานไปจนถึงสิ้นปีนี้เพื่อควบคุมค่าใช้จ่าย
โดยข่าวดังกล่าวได้ฉุดราคาหุ้นสแนปและหุ้นบริษัทเทคโนโลยีรายอื่นๆ ร่วงลงในการซื้อขายวันนี้ โดยหุ้นสแนปทรุดตัวลงกว่า 36% ขณะที่หุ้นเมตา แพลตฟอร์มส์ร่วงลง 6%